LT Europos Sąjungos oficialusis leidinys L 178/22

KOMISIJOS ĮGYVENDINIMO SPRENDIMAS (ES) 2016/1072

2016 m. birželio 29 d.

kuriuo nutraukiamas antidempingo tyrimas dėl tam tikrų importuojamų Kinijos Liaudies Respublikos kilmės keraminių putų filtrų

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2009 m. lapkričio 30 d. Tarybos reglamentą (EB) Nr. 1225/2009 dėl apsaugos nuo importo dempingo kaina iš Europos bendrijos narėmis nesančių valstybių (1), ypač į jo 9 straipsnio 1 dalį,

kadangi:

1. PROCEDŪRA

(1) 2015 m. rugpjūčio 14 d. Europos Komisija (toliau – Komisija), remdamasi Reglamento (EB) Nr. 1225/2009 (toliau – pagrindinis reglamentas) 5 straipsniu, inicijavo antidempingo tyrimą dėl tam tikrų į Sąjungą importuojamų Kinijos Liaudies Respublikos (toliau – KLR) kilmės keraminių putų filtrų. Komisija Europos Sąjungos oficialiajame leidinyje paskelbė pranešimą apie inicijavimą (2) (toliau – pranešimas apie inicijavimą).

(2) Komisija, gavusi 2015 m. liepos 1 d.„Vesuvius GmbH“ (toliau – skundo pateikėjas) skundą, inicijavo tyrimą. Skundo pateikėjas pagamina daugiau nei 25 % visų nagrinėjamųjų keraminių putų filtrų Sąjungoje. Skunde buvo pateikti dempingo ir dėl to daromos materialinės žalos įrodymai, kurių pakako tyrimo inicijavimui pagrįsti.

(3) Pranešime apie inicijavimą suinteresuotosios šalys paragintos susisiekti su Komisija, kad galėtų dalyvauti tyrime. Be to, skundo pateikėjui, kitiems žinomiems Sąjungos gamintojams, žinomiems eksportuojantiems gamintojams ir KLR valdžios institucijoms, žinomiems importuotojams, tiekėjams ir naudotojams, prekiautojams ir žinomoms susijusioms asociacijoms Komisija konkrečiai pranešė apie tyrimo inicijavimą ir paragino juos dalyvauti.

(4) Suinteresuotosios šalys turėjo galimybę teikti pastabas dėl tyrimo inicijavimo ir prašyti, kad Komisija ir (arba) prekybos bylas nagrinėjantis pareigūnas jas išklausytų.

2. SKUNDO ATSIĖMIMAS IR TYRIMO NUTRAUKIMAS

(5) 2016 m. kovo 8 d. raštu Komisijai skundo pateikėjas atsiėmė skundą.

(6) Pagal pagrindinio reglamento 9 straipsnio 1 dalį tyrimas gali būti nutrauktas, jei skundo pateikėjas jį atsiima, nebent toks nutraukimas prieštarautų Sąjungos interesams.

(7) Komisija nusprendė, kad antidempingo tyrimas turėtų būti nutrauktas, nes jį atliekant nebuvo nustatyta jokių aplinkybių, įrodančių, kad nutraukus tyrimą būtų pažeisti Sąjungos interesai. Apie tai buvo pranešta suinteresuotosioms šalims ir joms suteikta galimybė teikti pastabas. Komisija negavo pastabų, kurios leistų daryti išvadą, kad toks nutraukimas pažeistų Sąjungos interesus.

(8) Todėl Komisija daro išvadą, kad antidempingo tyrimas dėl tam tikrų į Sąjungą importuojamų KLR kilmės keraminių putų filtrų turėtų būti nutrauktas.

(9) Šis sprendimas atitinka pagrindinio reglamento 15 straipsnio 1 dalimi įsteigto komiteto nuomonę,

PRIĖMĖ ŠĮ SPRENDIMĄ:

1 straipsnis

Nutraukiamas antidempingo tyrimas dėl tam tikrų į Sąjungą importuojamų keraminių putų filtrų, kurių vidutinis akytumas yra iki 60 ppi (porų colyje), o atsparumas šiluminiam smūgiui toks, kad gali atlaikyti išlydyto metalo sukeltą temperatūros pokytį nuo aplinkos temperatūros iki ne mažiau kaip 1 300 °C, ir kurie gaminami iš keraminių medžiagų, išskyrus:

— birias silikatines uolienas arba panašias silikatines žemes arba

— medžiagas, kurių sudėtyje yra daugiau kaip penkiasdešimt proc. masės cirkonio (cirkonio dioksido (ZrO2)),

ir yra Kinijos Liaudies Respublikos kilmės, kurių KN kodai šiuo metu yra 6903 10 00, ex 6903 20 10, ex 6903 20 90, ex 6903 90 10, ex 6903 90 90 ir ex 6909 19 00.

2 straipsnis

Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.

Priimta Briuselyje 2016 m. birželio 29 d. Komisijos vardu Pirmininkas Jean-Claude JUNCKER

(1) OL L 343, 2009 12 22, p. 51.

(2) Pranešimas apie antidempingo tyrimo dėl tam tikrų importuojamų Kinijos Liaudies Respublikos kilmės keraminių putų filtrų inicijavimą (OL C 266, 2015 8 14, p. 14).